Tine Bryld

Tine Bryld, født Begtrup (18. december 1939 på Frederiksberg – 21. april 2011) var en dansk socialrådgiver, forfatter, brevkasseredaktør og radiovært.

Tine Bryld var datter af dr. med. Erik Begtrup og Bodil Holm, og søster til Lena Vedel-Petersen. Efter endt uddannelse til socialrådgiver blev hun i 1965 ansat i Mødrehjælpen. Senere arbejdede hun som socialrådgiver på Christiania og fungerede tillige som rådgiver for Socialministeriet i Christiania-spørgsmålet samt medlem af Forsvarsministeriets særlige styringsråd for fristadens lovliggørelse. Hun er en af stifterne bag Børns Vilkår. Hun fik 3 børn.

Hun var særlig kendt for radioprogrammet Tværs på P1; en brevkasse, hvor hun fra 1972 rådgav unge om alt fra kærlighedssorger over seksualitet til mobning og tilværelsen som skilsmissebarn. Tine Bryld trak sig tilbage fra programmet i efteråret 2008. 

Derudover har hun gennem mange år haft en fast brevkasse i ugebladet Alt for Damerne, ligesom hun har skrevet en lang række bøger, hvoraf trilogien Liv og Alexander fra 1982-1984 nok er den mest kendte.

Tine Bryld var gift to gange; først 1961-1968 med historiker Claus Bryld, anden gang (fra 1975) med arkitekt Arne Gaardmand. Han døde i 2008. Med sin første mand fik hun to børn; Esben (f. 1965) og Lea (f. 1967), mens hun med Arne Gaardmand fik datteren Iben (f. 1977).

Politisk var Bryld en overgang medlem af Venstresocialisterne, som hun i 1975 var folketingskandidat for. Hun var gennem årtier aktiv på venstrefløjen, bl.a. var hun i 1986 mægler under besættelsen af Ryesgade 58.

Bryld døde efter længere tids sygdom som følge af en hjerneblødning og blev 28. april 2011 bisat fra Nordre Kapel på Vestre Kirkegård i København. I 2013 blev Tine Bryld Prisen, der har ophav i den private socialfaglige organisation Projekt Plan B, hvor Bryld var bestyrelsesmedlem de sidste seks år af sit liv, uddelt for første gang. I 2017 blev en plads overfor Radiohuset på Frederiksberg døbt Tine Brylds Plads. I 2022 udgav PostNord et frimærke med hende som del af en serie med ti markante kvinder.

Bibliografi 
Tine Brylds aktiviteter som skribent spænder fra romaner og essays til faglitteratur inden for den sociale områder, hvori hun har årelang erfaring. Blandt hendes bøger kan nævnes:
 Pige Liv, 1982 – (roman)
 Befri dit liv, 1983 – (roman)
 Liv og Alexander, 1984 – (roman)
 En rift i huden, 1986 – (roman)
 Hvid som sne, 1988 – (roman)
 Talkshow, 1990 – (roman)
 De nederste i Herstedvester, 1992
 Gadeliv, 1994
 Smilende rygge – Ghana, 1994
 Nora, 1995
 Ikke en engel, 1997
 Liv og Alexander 1-3, 1997 – (roman)
 I den bedste mening, 1998 – (biografi)
 Hjemmestyrets børn – årgang '79, 2002
 Tværs, 2002
 Et par vamle gule underhylere – Når man kender voldtægtsmanden – Er det voldtægt? – Jeg skulle bare have sagt stop, 2004 – (essay)
 I lyst og vold, 2004

Desuden udgav Gitte Løkkegaard portrætbogen Tine Bryld – et lettere kaotisk ridt i 2009.

Hædersbevisninger 

Tine Bryld modtog en lang række priser og hædersbevisninger:
 Grundlovsdag 2015 gennemførte DR en afstemning, hvor Tine Bryld blev kåret til århundredets mest betydningsfulde kvinde.
 Hadsten Højskoleprisen, 2009 – uddeles af elevforeningen ved Hadsten Højskole
 Fun Fearless Award, 2008
 Peter Sabroe-prisen, 2007
 Dansk Forfatterforenings Faglitterære Pris, 2005
 Martin Andersen Nexø Legatet, 1998
 Kvindeprisen fra Den socialdemokratiske Klub i KAD, 1997
 Kafkatten, 1997
 Heinild-Prisen, 1997
 Christian Kryger-prisen,1989
 HK Jytte-Prisen, 1986
 Alt for Damernes Kvindepris, 1986 og 2006
 Gyldendals Boglegat for Børnebogsforfattere og -tegnere, 1986
 Publicistprisen, 1986
 BMF's Børnebogspris, 1984
 Rektor frk. Ingrid Jespersens Legat, 1984
 PH-prisen, 1980
 LO's kulturpris, 1979

Se også 
 Tine på tværs - film fra 2009

Kildehenvisninger

Eksterne henvisninger 

 Tine Bryld – officiel hjemmeside
 
 Tine Bryld – biografi fra Dansk Kvindebiografisk Leksikon'
 Tine Bryld – biografi fra Litteratursiden.dk 
 

Radioværter fra Danmark
Personer fra Frederiksberg
Ansatte i DR
Faglitterære forfattere fra Danmark
Børnebogsforfattere fra Danmark
Personer i Kraks Blå Bog (afdøde)
Tidligere folketingskandidater fra VS
Personer i Dansk Kvindebiografisk Leksikon
Socialrådgivere fra Danmark
Dansksprogede forfattere fra Danmark
Modtagere af Kryger-prisen
Modtagere af BMF's børnebogspris
Modtagere af Publicistprisen